Document ID: 32006D0335

KOMMISSIONENS BESLUTNING
af 8. maj 2006
om at bemyndige Polen til at forbyde anvendelse på landets område af 16 genetisk modificerede majssorter med den genetiske modifikation MON 810, der er opført i den fælles sortsliste over landbrugsplantearter, i henhold til Rådets direktiv 2002/53/EF
(meddelt under nummer K(2006) 1795)
(Kun den polske udgave er autentisk)
(2006/335/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 2002/53/EF af 13. juni 2002 om den fælles sortsliste over landbrugsplantearter (1), særlig artikel 16, stk. 2, litra b), og
ud fra følgende betragtninger:
(1)
I overensstemmelse med artikel 17 i direktiv 2002/53/EF offentliggjorde Kommissionen den 17. september 2004 i Den Europæiske Unions Tidende, C-udgaven, en liste over 17 genetisk modificerede majssorter, der er frembragt på basis af den genetisk modificerede organisme MON 810, i den 13. tilføjelse til 22. samlede udgave af den fælles sortsliste over landbrugsplantearter (2).
(2)
I henhold til direktivets artikel 16, stk. 1, skal medlemsstaterne drage omsorg for, at frø af sorter, der er godkendt i henhold til nævnte direktiv eller på grundlag af principper svarende til principperne i direktivet, med virkning fra den i direktivets artikel 17 omhandlede offentliggørelse ikke underkastes nogen form for handelsrestriktioner med hensyn til sorten.
(3)
I henhold til direktivets artikel 7, stk. 4, kan genetisk modificerede sorter først godkendes til optagelse på en national sortsliste, når de er godkendt til handel i henhold til Rådets direktiv 90/220/EØF (3), der nu er afløst af Europa-Parlamentets og Rådets direktiv 2001/18/EF (4), ifølge hvilket der skal foretages en vurdering af risiciene for menneskers sundhed og for miljøet i forbindelse med genetisk modificerede organismer.
(4)
Ved Kommissionens beslutning 98/294/EF af 22. april 1998 om markedsføring af genetisk modificeret majs (Zea mays L. linje MON 810) i henhold til Rådets direktiv 90/220/EØF (5) blev det fastsat, at der skulle gives tilladelse til markedsføring af nævnte produkt. Den 3. august 1998 tillod de franske myndigheder i praksis markedsføring af nævnte produkt.
(5)
Den 31. marts 2005 modtog Kommissionen en anmodning fra Polen om bemyndigelse til et forbud i henhold til artikel 16, stk. 2, i direktiv 2002/53/EF mod anvendelse og markedsføring af frømateriale af 17 genetisk modificerede majssorter af majslinjen MON 810. Der blev den 24. juni 2005 sendt en ændret anmodning, hvori det blev specificeret, at anmodningen havde artikel 16, stk. 2, litra b), som hjemmel. Den 9. december 2005 meddelte Polen Kommissionen, at anmodningen ikke vedrører sorten Novelis, der var nævnt i den oprindelige anmodning. Polen anførte endvidere, at det for de øvrige sorters vedkommende drejede som om et forbud uden tidsbegrænsning.
(6)
På grundlag af de foreliggende oplysninger om de pågældende 16 sorter er det etableret viden, at de ikke er egnede til dyrkning i nogen del af Polen på grund af for høje modenhedsklasser, der ligger på mindst 350 målt efter FAO's indeks, eller tilsvarende modenhedsklasser. De relevante klimatiske og landbrugsmæssige faktorer udgør en permanent hindring for at dyrke de pågældende sorter i Polen.
(7)
På denne baggrund bør Polens anmodning imødekommes i henhold til artikel 16, stk. 2, litra b), for de 16 genetisk modificerede majssorter.
(8)
For at Kommissionen kan underrette de øvrige medlemsstater og ajourføre den fælles sortsliste over landbrugsplantearter i henhold til direktiv 2002/53/EF, bør det kræves, at Polen underretter Kommissionen, når den benytter sig af den bemyndigelse, der gives ved denne beslutning.
(9)
Polen har indgivet en lignende anmodning vedrørende majssorter, der ikke er genetisk modificerede. Da sådanne anmodninger falder ind under en anden procedure, gøres dette til genstand for en særskilt beslutning.
(10)
Foranstaltningerne i denne beslutning er i overensstemmelse med udtalelse fra Den Stående Komité for Frø og Plantemateriale henhørende under Landbrug, Havebrug og Skovbrug -
VEDTAGET FØLGENDE BESLUTNING:
Artikel 1
Polen bemyndiges til at forbyde anvendelsen i alle dele af landets område af de 16 genetisk modificerede majssorter, der er opført i den 13. tilføjelse til 22. samlede udgave af den fælles sortsliste over landbrugsplantearter, og som er opført i bilaget til denne beslutning.
Artikel 2
For at Kommissionen kan underrette de øvrige medlemsstater, underretter Polen Kommissionen om, fra hvilken dato landet benytter sig af bemyndigelsen, jf. artikel 1.
Artikel 3
Denne beslutning er rettet til Republikken Polen.
Udfærdiget i Bruxelles, den 8. maj 2006.

Labels: 4
17
7
6
18